**Predkladacia SPRÁVA**

Návrh zákona, ktorým sa mení zákon č. 282/2020 Z. z. o ekologickej poľnohospodárskej výrobe (ďalej len „návrh zákona“) predkladá Ministerstvo pôdohospodárstva a rozvoja vidieka Slovenskej republiky ako iniciatívny návrh.

Cieľom predloženého návrhu zákona je odklad účinnosti zákona č. 282/2020 Z. z. o ekologickej poľnohospodárskej výrobe z 1. januára 2021 na 1. januára 2022.

Predloženie návrhu zákona si vyžiadal návrh nariadenia Európskeho parlamentu a Rady, ktorým sa mení nariadenie (EÚ) 2018/848 o ekologickej poľnohospodárskej výrobe, pokiaľ ide o dátum začatia jeho uplatňovania a určité ďalšie dátumy uvedené v danom nariadení (COM/2020/483 final), ktorým sa odkladá dátum uplatňovania nariadenia Európskeho parlamentu a Rady (EÚ) 2018/848 z 30. mája 2018 o ekologickej poľnohospodárskej výrobe a označovaní produktov ekologickej poľnohospodárskej výroby a o zrušení nariadenia Rady (ES) č. 834/2007, a to z 1. januára 2021 na 1. januára 2022. Toto nariadenie je momentálne v legislatívnom procese s predpokladaným dátumom nadobudnutia účinnosti v druhej polovici novembra 2020.

Návrh zákona nebude predmetom vnútrokomunitárneho pripomienkového konania.

Dátum nadobudnutia účinnosti sa navrhuje dňom vyhlásenia z dôvodu potreby dosiahnuť odklad účinnosti zákona č. 282/2020 Z. z. Dátum nadobudnutia účinnosti musí nastať pred 1. januárom 2021, kedy by mal nadobudnúť účinnosť zákon č. 282/2020 Z. z.

Návrh zákona sa predkladá do skráteného pripomienkového konania z dôvodu naliehavosti v termíne na vykonanie právne záväzného aktu Európskej únie a z dôvodu ohrozenia základných ľudských práv a slobôd, pretože Slovenskej republike odpadá dôvod vykonávať právne záväzný akt Európskej únie a ukladať na jeho základe nové povinnosti fyzickým osobám a právnickým osobám a zriaďovať novú kompetenciu orgánov štátnej správy.